שני פלג

שני פלג (נולדה ב-1982) היא זמרת-יוצרת, מפיקה מוזיקלית וגיטריסטית ישראלית.

ביוגרפיה 
פלג נולדה בשנת 1982 בחולון, וגדלה בכפר סבא. היא החלה את דרכה המוזיקלית בגיל 14 כשלמדה לנגן על גיטרה קלאסית, אז גם החלה לכתוב ולהלחין. בנוסף לגיטרה למדה תופים ופיתוח קול במסגרות פרטיות.

בשנת 2002 למדה פלג מוזיקה אלקטרונית במכללת הד בתל אביב ושרה בהרכב "ITP". ב-2007 הוציאו את אלבומם הראשון, "Lose Your Illusion". בשנה שלאחר מכן הוציאו את אלבומם השני, " The People Are".

בשנת 2006 למדה ברימון בית ספר למוסיקה במגמת הלחנת שירים, אז גם החלה להופיע עם חומר מקורי ולעבוד על אלבום הבכורה שלה.

בשנת 2011 עשתה קולות באלבומו השמיני של ברי סחרוף, אתה נמצא כאן.

יצירה מקורית 
בשנת 2009 התחילה להקליט את אלבום הבכורה שלה שכלל עשרה שירים, מתוכם תשעה שירים פרי עטה ושיר של ויסלבה שימבורסקה שהלחינה. את האלבום הפיק קובי פרחי והעבודה עליו ארכה כשנתיים. האלבום  "שני פלג" יצא בנובמבר 2011, בהוצאת חברת "נענע דיסק", וזכה לשבחים רבים ממבקרי המוזיקה.

ביולי 2017 הוציאה פלג את אלבומה השני, "ניתוקים", בהפקה והוצאה עצמית. מימון המונים להפקת האלבום בוצע באתר "הדסטארט". באלבום מארחת פלג את הזמרת אילנית בשיר "הדוד גיבור". באותה שנה השתתפה בפסטיבל אינדינגב ה-11.

ב-2018 הוציאה פלג שלושה שירים, הראשון שבהם היה "ספק", שנכנס לפלייליסט לילה בגלגלצ, אחריו "החלום האמריקאי" ולבסוף "נחשים וסולמות" שנכנס לבחירות העורכים ב-כאן 88.

ב-2020 הוציאה את השיר "גורי רוח" שהולחן למילותיה של המשוררת אורין רוזנר והוקלט באולפן הביתי של פלג.

דיסקוגרפיה 
 2011 - שני פלג
 2017 - ניתוקים

קישורים חיצוניים

הערות שוליים

זמרות-יוצרות ישראליות
זמרים-יוצרים ישראלים
מוזיקאיות ישראליות
מוזיקאים ישראלים
גיטריסטיות ישראליות
זמרות השרות בעברית
זמרים השרים בעברית
ישראליות שנולדו ב-1982
ישראלים שנולדו ב-1982